Carike Jacobs: Advokaat met 'n liefde vir woorde - Afrikaans.com
Carike Jacobs: Advokaat met 'n liefde vir woorde
Carike Jacobs, 'n advokaat van Kempton Park, is op haar gelukkigste wanneer sy die bekoring van die natuur ervaar, uit haar maag uit lag saam met vriende of sukses in haar beroep behaal.
Sy beskryf haarself as 'n "kleurpalet" wat graag die swart en wit van die lewe uitdaag. As sy haar nie in die teater bevind of haar verloor in haar skryfwerk nie, geniet sy dit om aktief te bly en die adrenalien te laat pomp.
Dit is die klein dingetjies in die lewe, die alledaagse, wat haar motiveer – die natuur, om te skryf, lekker kos te eet en 'n wyntjie te geniet. Sy glo dit is die gom wat mense bymekaar hou, die bederf van ons bestaan.
Tesame hiermee, vind sy haar anker in haar familie. Hulle bly 'n konstante in haar lewe en bied altyd 'n herinnering van waar sy vandaan kom. Buiten haar familie het sy ook 'n reddingsboei gevind in haar geloof. Daarsonder is sy bloot 'n swerwer sonder doel.
Carike sê sy gebruik Afrikaans om haarself uit te druk, sonder om te oordink. Of dit in haar skryfwerk of haar daaglikse omgang met ander is, Afrikaans is die taal waarin sy lééf.
Afrikaans is die taal waarin sy verlief raak, swets, klets en kerm. Vir haar draai Afrikaans nie doekies om nie. Die taal is nie aansitterig nie, dit kies en keur nie en maak altyd plek vir almal.